Budyšin (SN/BŠe). Wjac hač połojca wšěch dowolowych jězbow ludźo dźensniši dźeń w interneće knihuja a trend dale a bóle přiběra. Tež koronapandemija je połoženje hišće přiwótřiła, wšako je wjele posłužbowych běrowow wobmjezowanjow dla zawrjenych. Marketingowa towaršnosć Hornja Łužica-Delnja Šleska (MGO) je sej nětko předewzała, mějićelow dowolowych domow a bydlenjow w kónčinje podpěrać. Konkretnje dźe wo to, přenajerjam pomhać, tak zo so jich přenocowanske móžnosće přichodnje jara derje wućeža. Zhromadnje z turistiskimi zjednoćenstwami Zapadna Łužica, Hornjołužiske horiny, Hornjołužiska hola a haty, městom Budyšinom a Nysowym krajom chce MGO informaciske zarjadowanja přewjesć. W zhromadnym dźěle z onlineowym knihowanskim serwisom změja zajimcy přichodnu póndźelu a wutoru składnosć, so dale kubłać. Za wotpowědny poskitk měli so wobdźělnicy do toho z mejlku přizjewić.
szl_Latn